
Text rozhodnutia
Súd: Krajský súd Košice Spisová značka: 2Sp/10/2015 Identifikačné číslo súdneho spisu: 8215200022 Dátum vydania rozhodnutia: 07. 05. 2015 Meno a priezvisko sudcu, VSÚ: JUDr. Lenka Kubejová ECLI: ECLI:SK:KSKE:2015:8215200022.2 Uznesenie Krajský súd v Košiciach v právnej veci navrhovateľa I. B. B., bytom Z. X, Q., proti odporcovi Centrum právnej pomoci, Námestie slobody 12, P. O. Box 18, Bratislava, v konaní o preskúmanie zákonnosti rozhodnutia, takto r o z h o d o l : O d m i e t a opravný prostriedok navrhovateľa zo dňa 03.01.2015. Žiaden z účastníkov nemá právo na náhradu trov konania. o d ô v o d n e n i e : Dňa 05.01.2014 navrhovateľ podal na Okresnom súde Bardejov odvolanie zo dňa 03.01.2015 proti rozhodnutiu odporcu č. 102584/2014-POch / R.z.: 59987/2014 zo dňa 10.10.2014, ktorým odporca nepriznal navrhovateľovi nárok na poskytnutie právnej pomoci. Okresný súd Bardejov postúpil predmetnú vec Krajskému súdu v Košiciach z dôvodu miestnej príslušnosti. Tunajší súd po oboznámení sa s predmetným opravným prostriedkom dospel k záveru, že uvedené podanie obsahuje také vady, ktoré bránia vecnému vybaveniu návrhu z dôvodu, že návrh neobsahuje všetky náležitosti aké má mať opravný prostriedok. Uznesením Krajského súdu v Košiciach č. k. 2Sp/10/2015-7 zo dňa 12.03.2015 bol navrhovateľ vyzvaný na doplnenie návrhu zo dňa 03.01.2015 v súlade s ustanoveniami § 250l ods.1 a 2 a § 249 ods.2 O.s.p. v lehote 15 dní od doručenia uvedeného uznesenia. Uznesenie bolo navrhovateľovi doručené dňa 14.04.2015 a lehota na doplnenie opravného prostriedku márne uplynula dňa 29.04.2014. Podľa § 250p Občianskeho súdneho poriadku ak je návrh podaný oneskorene alebo ho podá ten, kto naň nie je oprávnený, alebo ak sa napadá rozhodnutie, ktoré preskúmaniu nepodlieha, alebo ak navrhovateľ neodstránil vady, ktorých odstránenie súd nariadil a ktoré bránia vecnému vybaveniu návrhu, súd uznesením opravný prostriedok odmietne. Odvolanie proti uzneseniu je prípustné. Vzhľadom na to, že navrhovateľ v súdom stanovenej lehote neodstránil vady svojho podania, tak ako mu to bolo uložené vyššie uvedeným uznesením a nezaslal súdu žiadne podanie obsahujúce doplnenie svojho neúplného opravného prostriedku, súd rozhodol v súlade s citovaným zákonným ustanovením tak, ako je to uvedené vo výrokovej časti tohto uznesenia. Súd rozhodol o trovách konania v zmysle § 146 ods.1 písm.c) a § 246c, O.s.p., podľa ktorých žiadny z účastníkov nemá právo na náhradu trov konania. Poučenie: Proti tomuto uzneseniu možno podať odvolanie do 15 dní od jeho doručenia na Krajský súd v Košiciach (§ 374 ods.4 O.s.p.).

